Sipi Flamand

Manawan 
Sipi Flamand, Richard Flamand okosa kaie Adrienne Niquay. Ki nictiriwa octesa, Steve, Raoul kirika David, peikw omisa Konik icinikasoriwa. Mitcetiriwa otowacima. Omocoma Xavier Flamand, Josephat Niquay kaie okoma Marie-Marthe Dubé, Emma Dubé ki icinikasoriwa. Wemotacik peikw omocoma ki otciriwa nac Manawanik ki pe itatikewok anihi e ki wikimatc Emma manawaniskwewa. 
 Ka ici kaskinohamasotc 
Ota Manawan ki otci matce pitakew, nac mamik kiskinohomatokamikok Cégep Limoilou - science humaine enjeux internationaux ota Opictikweak awacamec new pipona. Minawatc ote ki kictaw e pitaketc 2016 ka tato piponikarik micta kiskinohomatokamikok Université Laval aniweriw e ki kiskinohamasotc Sciences politique.  Kiapatc mekwat kiskinohamaso ota micta kiskinohomatokamikokw Abitibi Témiscamingue nehi ka ocihatc maîtrise.

 Ka pe otamirotc 
Ki apiw neta kewir Réseau jeunesse des Premières Nations Québec-Labrador ka icinikatek mitceto pipona mekwat ka kiskinohamasotc mamik.  Mocak ki pe ocitaw masinactetcikaniciriw Wapikoni Mobile kaie ki pe otamiro otenamik otci.  Ote ki otamiro kirika Femmes Autochtones du Québec e witciehetc tipaskonike orakone masinahikaniw kitci miro nosinetakaniwonik ota Kepek askik.  Mocak ki pe wicamakaniwiw kitci nta wapitariwetc otenam kaie Atikamekw Nehirowisiwa kaskina wiec mamik. Ki okimaciwiw pitama new pipona 2018 ka tato piponikarik nac 2022. Minawa ka okimakaniwok 10 Otatokon Pisimw ka tatokonekisitc 2022 e tato piponikak, ki pitakew, ocki okimawiw ota Manawanik.